NARIADENIE KOMISIE (ES) č. 510/2008
zo 6. júna 2008,
ktorým sa mení a dopĺňa príloha VI k nariadeniu Rady (ES) č. 1234/2007 na hospodársky rok 2008/2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä jeho článok 59 ods. 1 v spojení s článkom 4,
keďže:
(1)
V prílohe VI k nariadeniu (ES) č. 1234/2007 sa stanovujú vnútroštátne a regionálne kvóty na výrobu cukru, izoglukózy a inulínového sirupu. Na hospodársky rok 2008/2009 by sa uvedené kvóty mali upraviť.
(2)
Úpravy vyplývajú z pridelenia dodatočných a doplnkových kvót na izoglukózu.
(3)
Možné doplnkové kvóty, ktoré sa môžu na hospodársky rok 2008/2009 prideliť neskôr na základe žiadostí podnikov schválených v Taliansku, Litve a Švédsku, sa zohľadnia pri najbližšej úprave kvót stanovených v prílohe VI k nariadeniu (ES) č. 1234/2007 do konca februára 2009.
(4)
Úpravy taktiež vyplývajú z uplatňovania článku 3 nariadenia Rady (ES) č. 320/2006 z 20. februára 2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie (ES) č. 1290/2005 o financovaní spoločnej poľnohospodárskej politiky (2) a ktorým sa ustanovuje reštrukturalizačná pomoc pre podniky, ktoré sa vzdali svojich kvót, ako aj z uplatňovania článku 4a ods. 4 uvedeného nariadenia, ktorým sa ustanovuje konečné zníženie kvót pridelených podnikom v prípade, ak pestovatelia požiadali o reštrukturalizačnú pomoc. Je preto nevyhnutné zohľadniť zrieknutie sa alebo zníženie kvót v dôsledku žiadostí pestovateľov na hospodársky rok 2008/2009 v rámci programu reštrukturalizácie.
(5)
Príloha VI k nariadeniu (ES) č. 1234/2007 by sa mala preto zodpovedajúcim spôsobom zmeniť a doplniť.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Príloha VI k nariadeniu (ES) č. 1234/2007 sa týmto nahrádza prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. júna 2008